מסכת תענית דף ג עמוד א

תנא: בטל וברוחות לא חייבו חכמים להזכיר, ואם בא להזכיר - מזכיר. מאי טעמא? - אמר רבי חנינא: לפי שאין נעצרין.

דף ג עמוד ב

אמר רבי חנינא: הלכך: בימות החמה, אמר משיב הרוח - אין מחזירין אותו, אמר מוריד הגשם - מחזירין אותו. בימות הגשמים, לא אמר משיב הרוח - אין מחזירין אותו, לא אמר מוריד הגשם - מחזירין אותו. ולא עוד, אלא אפילו אמר מעביר הרוח ומפריח הטל - אין מחזירין אותו. תנא: בעבים וברוחות לא חייבו חכמים להזכיר, ואם בא להזכיר - מזכיר. מאי טעמא - משום דלא מיעצרי.

**אזכרת רוח טל וגשם**

1. **הסבר הברייתא**

הברייתא פטרה 'בטל ורוחות'. רש"י כותב: "משיב הרוח ומוריד הטל- לא חייבוהו חכמים להזכיר, אפילו בימות הגשמים". נראה שכוונתו שאפילו שמזכירים גשמים, אין חובה להזכיר טל ורוח. ניתן גם לבאר שבימות החמה פשוט שמזכיר[[1]](#footnote-1). אולם אחרים פירשו שמדובר על האמירות בזמנן:

"לומר בימות החמה מוריד הטל ובימות הגשמים משיב הרוח- אין חובה על המתפלל להזכירם[[2]](#footnote-2)".

ועל כך נאמר: 'שאם בא להזכיר מזכיר'. לדעת הריטב"א ישנו מעבר בנושא הדיון בין הרישא לסיפא:

"לא חייבו חכמים להזכיר טל ורוחות **בשום זמן,** ואפילו בזמן שרגילין להזכיר כגון טל בימות החמה ורוחות בימות הגשמים, ואם בא להזכיר **אפי' בזמן שאין רגילין בו**, כגון טל בימות הגשמים ורוחות בימות החמה מזכיר[[3]](#footnote-3)". הר"ן הגיב על כך:

"ולא משמע לי הכי, דא"כ על מה נהגו עכשיו להזכיר רוח בימות הגשמים, ולשאול טל בין בימות החמה בין בימות הגשמים, מאחר שאין סמך להזכרתן כלל? ..לפיכך נראה לי דהכי קאמר: טל ורוחות כיון שאין נעצרין לגמרי, אף על פי שפוחתין ומוסיפין ואיכא נמי טל ברכה דמעצר כדאיתא בגמרא - לא חייבו חכמים להזכיר. דאין החיוב אלא במה שהוא נעצר לגמרי ואעפ"כ אם בא להזכיר כדי שיתוספו בזמן הראוי להם- מזכיר וזכור לטוב. מכל מקום

"נהגו בימות הגשמים לומר טל בשאלה ולא בהזכרה ורוח בהזכרה ולא בשאלה, כדי לעשות היכר ולידע שמצות הזמן במטר לא בטל ורוח[[4]](#footnote-4)". גם בעלי התוספות כתבו:

"אם לא אמר בימות הגשמים כי אם מוריד הגשם, ודילג משיב הרוח ומוריד הטל- אין מחזירין[[5]](#footnote-5)" הרי שלכתחילה יש לאומרו. לעומת זאת בגמרא רבי חנינא אמר, שאין מחזירים את האומר משיב הרוח בימות החמה. משמע שלכתחילה אין לאומרו. ונראה שהראשונים הסתמכו על כוונת הברייתא לדעתם.

1. **הזכרת טל ורוח**

הרמב"ם פוסק: "מי שטעה בימות הגשמים ולא אמר מוריד הגשם ולא מוריד הטל חוזר לראש. ואם הזכיר הטל אינו חוזר[[6]](#footnote-6)". הרי שאמירת טל רצויה בחורף, ואף מונעת צורך בחזרה,

"דכיון דבימות הגשמים צריכה הארץ למים וזה הזכיר טל, הרי הזכיר גבורתו של הקדוש ברוך הוא שמשפיע מים לארץ. ואף על פי שאותם מים אינם נעצרים, מכל מקום גבורה היא. אבל כשלא הזכיר לא טל ולא מטר מאחר שהעולם צריך למים וזה שלא הזכיר גבורתו של הקדוש ברוך הוא כלל מהדרינן ליה[[7]](#footnote-7)". רוח לא הזכיר הרמב"ם. מסביר הלח"מ: "כיון שהזכיר משיב הרוח בסדר התפלות, איו צורך לומר כאן דצריך לאומרו לכתחלה, וגם, דאם לא אמר אין מחזירין אותו".

לגבי טל בימות החמה כתב הטור:

"נוהגין בספרד להזכיר אף בימות החמה[[8]](#footnote-8) אבל באשכנז אין נוהגין להזכירו[[9]](#footnote-9) אלא אומר רב להושיע מכלכל חיים[[10]](#footnote-10)". מחלוקת זו מופיעה גם גם בשולחן ערוך וברמ"א[[11]](#footnote-11). השו"ע כתב רק שאם לא אמר טל – אין מחזירים אותו[[12]](#footnote-12).

לדעת הב"ח אותה מחלוקת קיימת לגבי אזכור רוח בקיץ: "בימות החמה מזכירין הרוח, שאומר משיב הרוח ומוריד הטל, אבל באשכנז אין נוהגין להזכירו[[13]](#footnote-13)". גם מ"א[[14]](#footnote-14) כתב להזכיר רוח, אך במחצית השקל כתב שטעות סופר היא, שהשו"ע פתח: "אם אמר משיב הרוח (בימות החמה), **או לא אמרו בימות הגשמים**, אין מחזירין אותו[[15]](#footnote-15)". מן המשפט המודגש ברור שלכתחילה יש להזכיר רוח בחורף. נסכם:

|  |  |  |
| --- | --- | --- |
|  | טל | רוח |
| בימות הגשמים | לרמב"ם אומרים, לרמ"א לא | אומרים (רש"י, לח"מ, ושו"ע) |
| בימות החמה | ספרדים אומרים, אשכנזים לא | ספרדים אומרים (ב"ח)  מחצית השקל חולק. |

1. **אמר מוריד הגשם בקיץ**

מדברי הברייתא, שגשמים עלולים להיעצר, הסיק רבי חנינא שיש להחזיר הן שוכח להזכיר גשמים בחורף, והן מזכירם בקיץ. הרי"ף מביא ירושלמי בו נאמר:

"רבי זעירה בשם ר.' חנינה היה עומד בגשם והזכיר של טל -אין מחזירין אותו. בטל והזכיר של גשם- מחזירין אותו. והא תני: בטל וברוחות לא חייבו חכמים להזכיר, אם רצה להזכיר- מזכיר? לא דמי, ההוא דמיקל להיא דלא מצלי ולא מיקל[[16]](#footnote-16)". כמה הצעות נתנו להבנת הירושלמי:

1. ראשונים רבים מבארים שבתחילה סבר הירושלמי שיש לחזור כיוון שלא אמר טל, ומקשה שלכאורה "אם עמד בטל והזכיר של גשם אין לחוש. דלא גרע מלא הזכיר טל כלל, ומשני דלא דמי ההוא דמקל ומצלי לההוא דמצלי ולא מקל. פי' מקלל כלומר אינו דומה כשעומד בטל והזכיר של גשם שהוא סימן קללה, למי שאינו מזכיר כלל לא טל ולא גשם שאינו מקלל[[17]](#footnote-17)". דהיינו שהבעיה איננה השמטת הטל, אלא הזכרת הגשם שהוא סימן קללה בקיץ.

" הרמב"ן ז"ל אומר שאין פי' הירושלמי ברור בכך, שאלו היה המתרץ בא לתרץ ולומר: דלאו משום דלא אידכר טל מחזירין אותו אלא משום דאדכר גשם.. לא היה נופל על זה לשון **לא דמי** אלא כך היה ראוי לומר: 'טעמיה דר' חנינא משום דמיקל' עוד הוא טוען: "הגשמים בימות החמה אינן סימן קללה אלא בשלא ירדו גשמים קודם לכן הא בשירדו סימן ברכה הם דגרסינן בירושלמי עלה דמתני' דתנן: יצא ניסן וירדו גשמים סימן קללה הם- א"ר יוסי בר' אבין הדא דאיתמר בשלא ירדו גשמים מכבר, אבל ירדו גשמים [מכבר] סימן ברכה הם[[18]](#footnote-18)".

1. "נראה[[19]](#footnote-19) שדעת המתרץ נוטה לדעת המקשה, דמש"ה מחזירין אותו **לפי שלא הזכיר טל**, שאלו הזכיר טל ומטר בימות החמה - אין מחזירין אותו. אבל מפני שהזכיר מטר ולא טל מחזירין אותו. ואף על פי שלא חייבו חכמים להזכיר בטל, 'דלא דמי ההוא דמצלי ומיקל' - כלומר שנזדקקו לשאול ומיקל ומזלזל בטל, שהוא שואל גשם שאינו צריך לו וטל אינו שואל"... לשון מיקל נמי לשון קולא משמע ולא לשון קללה ".

מעיר הרמב"ן: "ולפי זה ליתיה להאי ירושלמי, שאין לך מזלזל בטל יותר ממי שאומר בו מפריח הטל, ואפ"ה אמרינן בגמרא דילן דאין מחזירין אותו" , אלא אם כן נאמר שאמירת 'מפריח' פחות מזלזלת. אם כן לפי הבבלי גם זלזול של הזכרת הגשם אינו סיבה להחזירו. על פירוש זה תמה הר"ן, שקשה להסביר שהזכרת טל עם גשם, מזלזלת יותר מהימנעות מהזכרת טל בכלל.

1. הר"ן מציע שילוב בין הפירוש הראשון בביאור מקל, לבין דעת הרמב"ן להלכה: "מיקל לשון קללה הוא. והאי דקאמר לא דמי דמצלי ומיקל, ולא אמר דטעמיה דר' חנינא משום דמיקל, היינו משום דמתרץ גופי' ס"ל דמשום שלא הזכיר טל והזכיר גשם הוא דמחזירין אותו. אבל **הזכיר שניהם אין מחזירין אותו שאין הגשמי' בימות החמה קללה גמורה".** נמצא שלפי פירוש הרמב"ן והר"ן, אם הזכיר שניהם אינו חוזר, לפי הרמב"ן אינו חוזר, כי אין זה ביזיון לטל שהרי הזכירו, ולפי הר"ן כי לא הכול סימן קללה. הזכיר שניהם לרמב"ן אינו חוזר, ולא כירושלמי. לפי התוספות והר"ן בשני המקרים חוזר, שהזכיר רק סימן קללה, וכך נוקטים הפוסקים.
2. המאירי מביא פירוש לפיו הקושיה נסובה על החלק הראשון בפסק:

"שהקושיא חוזרת על ראש השמועה, ר"ל בגשם והזכיר של טל אין מחזירין אותו. ושאל בה: מאחר שהטל לא חייבו בו להזכיר הרי הזכרתו כמי שאינה, והאיך אין מחזירין אותו והרי הוא כמי שלא הזכיר לא טל ולא מטר? ותירץ לא דמו למאן דמצלי ולא מיקל, כלומר שאינו מזכיר כלל אף דבר קל, למאן דמצלי ומיקל, ר"ל שמזכיר מיהא דבר הקל". דהיינו, אם הזכרת טל אינה חובה, כיצד היא עשויה לחפות על העדר אזכרת מטר **בחורף**, ועל כך משיב הירושלמי שלפחות אמר את הטל אע"פ שהוא 'קל'. פירוש זה איננו נראה למאירי, ואף להלכה יצא ש

"לדבריהם עומד בטל ולא הזכיר לא טל ולא גשם מחזירין אותו, ולא יראה כן**".**

|  |  |  |  |  |  |
| --- | --- | --- | --- | --- | --- |
| סיכום | קושיית הירושלמי | תירוץ הירושלמי | הפסק לפי הירושלמי | יוצא להלכה | קושי בפירוש |
| תוספות | הבעיה השמטת טל, והרי אינה מעכבת | הבעיה שהזכיר גשם | חוזרים על כל אזכרת גשם בקיץ, שהיא קללה. | | 1.הלשון 'לא דמי'.  2. לא כל מטר בקיץ הוא קללה |
| רמב"ן | הבעיה השמטת טל, והרי אינה מעכבת | כשמזכיר רק גשם זה זלזול חמור בטל | הזכיר שניהם אינו חוזר | כבבלי, שאפילו הזכיר רק גשם אינו חוזר | אזכרת גשם עם טל מזלזלת יותר מאזכרת גשם לבדו!? |
| ר"ן |  | הקללה היא כשמזכיר גשם לבדו | הזכיר שניהם אינו חוזר | הזכיר גשם לבדו חוזר |  |
| מאירי | כיצד טל שאינו מעכב, יכול לכסות בדיעבד השמטת גשם **בחורף?** | כי לפחות הוסיף תפילה (טל) לקללה. | השמיט שניהם **בקיץ** חוזר | | החידוש ההלכתי משונה. גם קשה להבין שהדיון הוא על הרישא. |

להלכה נראה שמוסכם שאין הבדל אם הזכיר טל:

"..בימות החמה אם הזכיר גשם במקום טל מחזירין אותו. וכן אם הזכיר גשם וטל נמי מחזירין אותו (בית יוסף בשם הרמב"ם והרא"ש והטור)[[20]](#footnote-20)".

1. **טעה בחורף**

שנינו בירושלמי: "ר' זעור' בשם ר' חנינה: היה עומד בגשם והזכיר של טל אין מחזירין אותו.. והא תני אם לא שאל בברכת השנים או שלא הזכיר גבורות גשמים בתחיית המתים מחזירים אותו? בהוא דלא אדכר לא טל ולא מטר". "שלא הפריזו חכמים כ"כ בחיוב הזכרת גשם ושאלתו ובכל דהו סגי להו, ולפיכך אמרו שם שאם הזכיר טל במקום גשם אין מחזירין אותו, ושיש להזכרה תשלומין בשאלה בשומע תפלה[[21]](#footnote-21)"

בסוגייתנו אמר רבי חנינא: "בימות הגשמים... לא אמר מוריד הגשם - מחזירין אותו". ביארו בעלי התוספות שאין מחלוקת בין התלמודים. החילוק הוא האם הזכיר טל. רבי חנינא פסק במקרה

"דלא הזכיר כלל לא טל ולא מטר... ומשום הכי אמר הר"י בשם א"ז: לעולם בין בימות החמה בין בימות הגשמים מוריד הטל, דלעולם לא אתי לידי ספק[[22]](#footnote-22)". זו דעת ראשונים רבים[[23]](#footnote-23). גם הרי"ף הביא את דברי רבי חנינא ואת הירושלמי יחדיו. וכן נפסק להלכה[[24]](#footnote-24). אולם הרא"ה, הריטב"א והר"ן סבורים שלדעת רבי חנינא חוזר גם אם הזכיר טל. הרי טיעוני הריטב"א:

1. "הרי בהזכרת הגשם הוא בחיוב, ובהזכרת הטל אין שם שום חיוב ולא שום קפידא ואפילו אומר מפריח הטל, והיאך יתרום וישלול מן הפטור על החיוב ויצא בו ידי חובתו?

2. כל טעות הנמצא בענין זה אינו מצוי אלא להלך כדרך לשונו, לומר מה שהיה נוהג קודם לכן ולמינקט דיישיה. וכשלא אמר מוריד הגשם בימות הגשמים אינו שלא הזכיר לא טל ולא מטר, אלא שהלך לשונו במה שהיה רגיל בימות החמה והזכיר טל ולא הזכיר גשם. ועל זה מחזירין אותו, מכיון שלא הזכיר גשם.

3. הירושלמי מביא מימרא: "היה עומד בגשם והזכיר טל, אין מחזירין אותו", ומקשה מדוע אין חוזרים. ניתן היה לכאורה לתרץ בפשטות, שמדובר שהזכיר גשמים, וחידושו של רבי חנינא הוא שלא גרע כשהזכיר טל. מכך שלא שנו כן, משמע שסתם הזכרה כוללת טל. כך גם אצל רבי חנינא בסוגייתנו.

לכן לדעתו "כל שלא הזכיר גשם בימות הגשמים מחזירין אותו בין שיזכיר טל או שלא יזכיר, ואנן אגמ' דידן סמכינן. והסכמנו בזה על דעת הראב"ד ז"ל שכתב כן". הר"ן[[25]](#footnote-25) מוסיף:

4.לו היו דברי הירושלמי מוסכמים, במקום שרבי חנינא יחדש ש"לא אמר משיב הרוח אין מחזירין אותו לישמעינן רבותא טפי דלא אמר **מוריד הגשם** אין מחזירין אותו כיון דאמר ומוריד הטל".

5. גם בירושלמי הדובר הוא רבי חנינא, ולפיכך היה על סוגייתנו להביא דבריו שם – לו היו מוסכמים.

מסכם הר"ן: "ועכשיו שכתבו ה"ר הגאון רבי יצחק ז"ל אין בידינו לדחותו. ומיהו כתב הרמב"ן ז"ל, דהבו דלא לוסיף עלה, דבהזכרה הוא דאיתמר, ואין דנין כן בשאלה ,לפי שיש שבח והודאה [בזכירת טל] במה שאינו נעצר כמו שיש במה שהוא נעצר. לפיכך הזכרת [טל] רצוי גבורת גשמים עומדת במקומה אבל היאך יתכן לומר בשאלה שתהא שאלת מה שאינו צריך לשאול עולה לו במקום מה שצריך לשאול - הא ודאי ליתא". וכן הוא להלכה: "אם לא שאל מטר בימות הגשמים, מחזירין אותו, אף על פי ששאל טל[[26]](#footnote-26)".

1. המאירי מביא אפשרות זו ודוחה אותה. גם בלימודנו זה עקבנו אחרי בירור הלכה לדף ג עמוד ב, ציון א. [↑](#footnote-ref-1)
2. רבינו יהונתן מלוניל על הרי"ף דף א עמוד א מדפי הרי"ף. [↑](#footnote-ref-2)
3. וכן הוא במחזור ויטרי (פסח סימן קג). [↑](#footnote-ref-3)
4. ר"ן, דף א עמוד א מדפי הרי"ף. [↑](#footnote-ref-4)
5. תוספות ד"ה בטל. [↑](#footnote-ref-5)
6. רמב"ם הלכות תפילה ונשיאת כפים פרק י הלכה ח. [↑](#footnote-ref-6)
7. כסף משנה. . [↑](#footnote-ref-7)
8. וכן הוא בסדר רב עמרם גאון, עמוד 7. [↑](#footnote-ref-8)
9. ואכן אינו מופיע בסידור רב סעדיה גאון. [↑](#footnote-ref-9)
10. טור אורח חיים הלכות תפלה סימן קיד. [↑](#footnote-ref-10)
11. שם סעיף ג. [↑](#footnote-ref-11)
12. הגר"א (תחילת סעיף ג) תומך זאת בירושלמי האומר אף הוא שרק בדיעבד אין מחזירים אותו, ומובא בתוספות דף ג עמוד ב ד"ה בימות. [↑](#footnote-ref-12)
13. ב"ח אורח חיים סימן קיד סוף אות ד. [↑](#footnote-ref-13)
14. אות ג. [↑](#footnote-ref-14)
15. שולחן ערוך סימן קיד סעיף ג. [↑](#footnote-ref-15)
16. תלמוד ירושלמי מסכת תענית פרק א הלכה א. [↑](#footnote-ref-16)
17. תוספות מסכת ברכות דף כט עמוד ב ד"ה הא. [↑](#footnote-ref-17)
18. הר"ן על הרי"ף דף א עמוד א מדפיו. [↑](#footnote-ref-18)
19. בראשית דבריו מסייג הרמב"ן: לולא היה הרי"ף מביא את הירושלמי להלכה. [↑](#footnote-ref-19)
20. שולחן ערוך אורח חיים סימן קיד סעיף ד. [↑](#footnote-ref-20)
21. ריטב"א. [↑](#footnote-ref-21)
22. תוספות ד"ה בימות דף ג עמוד ב. [↑](#footnote-ref-22)
23. סמ"ג (עשין יט), רא"ש (ברכות פרק ד אות יד), מאירי. [↑](#footnote-ref-23)
24. רמב"ם הלכות תפילה פרק י הלכה ח, שו"ע שם סימן קיד סעיף ה. [↑](#footnote-ref-24)
25. דף א עמוד ב מדפי הרי"ף. [↑](#footnote-ref-25)
26. שולחן ערוך אורח חיים סימן קיז הלכה ד. [↑](#footnote-ref-26)